બોસ્કો ઓસ્કર કરતાં લાંબો અને દૂબળો હતો. કર્કશ અવાજવાળો બોસ્કો પણ ઓસ્કરની માફક સ્યૂટન જ હતો. ઓસ્કરની માફક તેનું કુટુંબ પણ રૂઢીચુસ્ત અને જૂના જર્મન મૂલ્યોમાં માનવાવાળું હતું. હિટલરના ઉદયકાળ દરમ્યાન, થોડા સમય માટે તેણે પણ બૃહદ જર્મન સમાજની કલ્પના કરી હતી; બીથોવનને નેપોલિઅનના બૃહદ યુરોપાની કલ્પના માટે કુણી લાગણી હતી એ જ રીતે! વિયેનામાં થિયોલોજીના અભ્યાસ દરમ્યાન, જર્મન રાષ્ટ્રના ફરજિયાત લશ્કરી ભરતીના વિકલ્પ તરીકે, અને થોડુંક કંઈક અદૄશ્ય આકર્ષણથી ખેંચાઈને એ એસએસમાં જોડાયો હતો. એ આકર્ષણ બદલ આજે એ પસ્તાઈ રહ્યો હતો અને ઓસ્કરની જાણમાં હતું તેના કરતાં પણ એ વધારે પશ્ચાતાપ કરી રહ્યો હતો! ઓસ્કરને તો હાલ માત્ર એટલી જ જાણકારી હતી, કે બોસ્કો કોઈ પણ રીતે લશ્કરી કાર્યવાહીને નબળી પાડવામાં હંમેશા ખુશ થતો હતો. વસાહતની સીમા બોસ્કોની જવાબદારી હતી, અને વસાહતની અંદર ચાલતી કાર્યવાહીને, વસાહતની દિવાલની બહાર પોતાની ઑફિસમાં બેઠાં-બેઠાં ભયભીત થઈને એ જોઈ રહેતો હતો, કારણ કે ઓસ્કરની માફક એ પણ પોતાને આ આતંકનો સાક્ષી માનતો હતો.